**G r a d o n a č e l n i k**

KLASA: 363-01/16-09/09

URBROJ: 2117/01-01-16-2

Dubrovnik, 27. svibnja 2016.

Na temelju članka 48. Zakona o lokalnoj i područnoj (regionalnoj) samoupravi («Narodne novine», broj 33/01, 60/01, 129/05, 109/07, 125/08, 36/09, 150/11, 144/12, i 19/13-pročišćeni tekst) i članka 41.Statuta Grada Dubrovnika ("Službeni glasnik Grada Dubrovnika", broj 4/09, 6/10, 3/11, 14/12, 5/13 i 6/13 - pročišćeni tekst), gradonačelnik Grada Dubrovnika donio je

**Z A K LJ U Č A K**

1. Utvrđuje se tekst Prijedloga pravilnika o pretovarnoj zoni i dostavlja Gradskom vijeću Grada Dubrovnika na raspravu i donošenje.
2. Izvjestitelj o ovom predmetu bit će Marko Miljanić, pročelnik Upravnog odjela za komunalne djelatnosti i mjesnu samoupravu.

 Gradonačelnik

 Andro Vlahušić

DOSTAVITI:

1. Gradsko vijeće Grada Dubrovnika
2. Upravni odjel za komunalne djelatnosti

 i mjesnu samoupravu, ovdje

1. Upravni odjel za poslove gradonačelnika, ovdje
2. Pismohrana

Na temelju članka 19. i članka 35. Zakona o lokalnoj i područnoj (regionalnoj) samoupravi („Narodne novine“ broj [33/01](http://www.zakon.hr/cms.htm?id=260), [60/01](http://www.zakon.hr/cms.htm?id=261), [129/05](http://www.zakon.hr/cms.htm?id=262), [109/07](http://www.zakon.hr/cms.htm?id=263), [125/08](http://www.zakon.hr/cms.htm?id=264), [36/09](http://www.zakon.hr/cms.htm?id=265), [36/09](http://www.zakon.hr/cms.htm?id=266), [150/11](http://www.zakon.hr/cms.htm?id=267), [144/12](http://www.zakon.hr/cms.htm?id=268), [19/13](http://www.zakon.hr/cms.htm?id=285)) članka 32. Statuta Grada Dubrovnika („Službeni glasnik Grada Dubrovnika“, broj 6/09., 6/10., 3/11., 14/12., 5/13., 6/13 i 9/15), članka 56. a Odluke o komunalnom redu („Službeni glasnik Grada Dubrovnika“ broj: 10/09., 2/10., 6/11., 2/12., 5/14., 8/14., 9/15. i \_\_) Gradsko vijeće Grada Dubrovnika na \_\_\_\_ sjednici održanoj dana \_ donijelo je

**PRAVILNIK O PRETOVARNOJ ZONI**

Članak 1.

Ovim Pravilnikom uređuju se uvjeti i način korištenja prostora parkirališta, na čest. zem. 1660 K.O. Dubrovnik (dalje u tekstu: Pretovarna zona) koji je rezerviran za pretovar robe za opskrbu Povijesne jezgre Grada Dubrovnika kao i prekršajne sankcije za postupanje suprotno odredbama ovog Pravilnika.

Članak 2.

U Pretovarnu zonu mogu ulaziti samo dostavna vozila i posebna vozila kojima se obavlja opskrba Povijesne jezgre grada Dubrovnika (elektrovučna vozila i karići) (dalje u tekstu: posebna vozila).

Članak 3.

Prostor Pretovarne zone služi za iskrcaj robe s dostavnih vozila, ukrcaj robe na posebna vozila te parkiranje istih nakon obavljene opskrbe.

Dostavna vozila mogu se zadržavati u prostoru Pretovarne zone samo u svrhu istovara robe, te su dužna isti napustiti odmah po istovaru robe, a najdalje u roku od 20 minuta od kada su ušli u prostor Pretovarne zone.

Članak 4.

Ulazak dostavnih vozila u prostor Pretovarne zone u svrhu istovara robe vrši se u periodu od 05:00 do 08:00 sati, te od 17:00 do 19:00 sati.

U vremenu od 08:00 do 17:00 sati, te od 19:00 do 05:00 ulaz u Pretovarnu zonu biti će zatvoren.

Posebna vozila odvoze robu iz Pretovarne zone u područje Povijesne jezgre Grada Dubrovnika u vremenu od 05:00 do 09:00 sati te od 17:00 do 19:00 sati.

U vremenu od 10:00 do 17:00 sati, te od 19:00 do 05:00 izlaz iz Pretovarne zone biti će zatvoren.

Sva posebna vozila koja koriste prostor Pretovarne zone za ukrcaj robe te parkiranje po obavljenoj opskrbi dužni su nakon 10:00 odnosno 19:00 sati biti uredno parkirani unutar prostora Pretovarne zone.

Članak 5.

Poslove organizatora parkiranja u Pretovarnoj zoni obavlja trgovačko društvo Sanitat Dubrovnik d.o.o.

Iznimno, u slučaju potrebe za obavljanjem opskrbe izvan vremena definiranog u članku 4. ovog Pravilnika, djelatnici društva Sanitat Dubrovnik d.o.o. mogu odobriti ulazak dostavnog vozila u prostor Pretovarne zone te izlaz posebnih vozila iz iste.

Za otvaranje Pretovarne zone u svrhu ukrcaja i iskrcaj robe kojom se opskrbljuje Povijesna jezgra Grada Dubrovnika, izvan vremena navedenog u članku 4. ovog Pravilnika, podnositelj zahtjeva dužan je platiti naknadu od 300,00 kuna.

Osobi koja posebnim vozilom obavlja opskrbu iz stavka 2. i 3. ovog članka, djelatnik društva Sanitat Dubrovnik d.o.o. izdati će Potvrdu.

Djelatnici društva Sanitata Dubrovnik d.o.o. mogu dozvoliti obavljanje opskrbe iz stavka 2. i 3. ovog članka samo na način da istovremeno u Povijesnoj jezgri Grada Dubrovnika ne budu prisutna više od 2 posebna vozila.

Članak 6.

Vlasnici ili korisnici posebnih vozila koji se koriste prostorom Pretovarne zone dužni su voditi brigu o urednosti Pretovarne zone.

Zabranjeno je na prostoru Pretovarne zone ostavljati građevinski materijal, građevinski, ambalažni te ostali otpad.

Zabranjeno ja robu kojom se vrši opskrba trgovina i građana unutar povijesne jezgre Grada Dubrovnika odlagati na prostoru izvan Pretovarne zone.

Sva posebna vozila koja nakon 10:00 odnosno 19:00 sati budu izvan prostora Pretovarne zone, na javnoj površini, biti će premještena o trošku vlasnika odnosno korisnika istog.

Članak 7.

Nadzor nad primjenom odredbi ovog Pravilnika obavljati će komunalno redarstvo i/ili prometno redarstvo Grada Dubrovnika.

Članak 8.

Novčanom kaznom u iznosu od 10.000,00 kuna kazniti će se za svaki prekršaj pravna osoba; vlasnik ili korisnik posebnog vozila:

* ako ne vodi računa o urednosti Pretovarne zone
* odlaže građevinski materijal na prostoru Pretovarne zone
* ostavlja na prostoru Pretovarne zone građevinski, ambalažni i ostali otpad
* odloži robu kojom se vrši opskrba trgovina i građana unutar Povijesne jezgre Grada izvan prostora Pretovarne zone
* parkira posebno vozilo nakon 10:00 odnosno 19:00 sati na javnoj površini, izvan prostora Pretovarne zone

Za prekršaje iz stavka 1. ovog članka kazniti će se i odgovorna osoba u pravnoj osobi novčanom kaznom u iznosu od 2.000,00 kuna.

Za prekršaje iz stavka 1. ovog članak kazniti će se fizička osoba-obrtnik koji je vlasnik ili korisnik posebnog vozila novčanom kaznom u iznosu od 5.000,00 kn.

Za prekršaje iz stavka 1. ovog članak kazniti će se i fizička osoba vlasnik ili korisnik posebnog vozila novčanom kaznom u iznosu od 2.000,00 kn.

Novčanom kaznom u iznosu od 10.000,00 kuna kazniti će se za svaki prekršaj pravna osoba vlasnik dostavnog vozila:

* ako se zadržava na prostoru Pretovarne zone nakon što je obavio iskrcaj robe
* ako se zadržava na prostoru Pretovarne zone nakon proteka 20 minuta od ulaska u Pretovarnu zonu

Za prekršaje iz stavka 4. ovog članka kazniti će se i odgovorna osoba u pravnoj osobi novčanom kaznom u iznosu od 2.000,00 kuna.

Za prekršaje iz stavka 4. ovog članak kazniti će se i fizička osoba-obrtnik novčanom kaznom u iznosu od 5.000,00 kn.

Za prekršaje iz stavka 4. ovog članak kazniti će se i fizička osoba novčanom kaznom u iznosu od 2.000,00 kn.

Članak 9.

Ovaj Pravilnik stupa na snagu osmog dana od dana objave u „Službenom glasniku Grada Dubrovnika“

KLASA:

URBROJ:

Dubrovnik, \_\_\_\_\_\_\_\_\_\_\_\_

Predsjednik Gradskog vijeća

Mato Franković

**O b r a z l o ž e n j e**

Zaključcima Gradskog poglavarstva Grada Dubrovnika KLASA: 340-01/05-01/15, URBROJ: 2117/01-08-5-4 od dana 27. srpnja 2005. i KLASA: 340-01/05-01/15, URBROJ: 2117/01-08-07-6 od dana 30. ožujka 2007. utvrđeno je kako je prostor zatvorenog parkirališta ispod parka kod Poliklinike, na čest. zem. 1660 K.O. Dubrovnik (dalje u tekstu: Pretovarna zona) rezerviran za pretovar robe za opskrbu Povijesne jezgre Grada Dubrovnika.

S obzirom na činjenicu da se navedeni prostor nalazi u neposrednoj blizni Povijesne jezgre Grada Dubrovnika neophodno je u cilju uvođenja reda, urednijeg izgleda ulaza u Povijesnu jezgru Grada Dubrovnika kao i smanjenja gužvi na Pločama detaljno utvrditi uvjete i način korištenja prostora Pretovrarne zone kako za dostavna vozila koja obavljaju iskrcaj robe, tako i za posebna vozila (elektrovučna vozila i karće) kojima se roba dostavlja u Povijesnu jezgru Grada Dubrovnika.

Navedeni prostor se, također, po obavljenoj dostavi koristi i za parkiranje posebnih vozila.

Prostor pretovarne povjeriti će se na upravljanje trgovačkom društvu Sanitat Dubrovnik d.o.o.

Ulaz u prostor Pretovarne zone biti će zatvoren u vremenu od 8:00 do 17:00 sati te od 19:00 do 5:00 sati, a izlaz od 10:00 do 17:00 sati te od 19:00 do 5:00 sati.

Iznimno, u slučaju potrebe za opskrbom van prethodno navedenog vremena djelatnici društva Sanitat Dubrovnik d.o.o. mogu odobriti ulazak dostavnog vozila u prostor Pretovarne zone te izlaz posebnih vozila iz iste, a podnositelj zahtjeva za otvaranje Pretovare zone, dužan je platiti naknadu u iznosu od 300,00 kuna.

Sukladno odredbama predloženog Pravilnika djelatnici društva Sanitata Dubrovnik d.o.o. mogu dozvoliti ukrcaj i iskrcaj robe te odvoz iste u Povijesnu jezgru Grada Dubrovnika samo na način da istovremeno u Povijesnoj jezgri Grada Dubrovnika ne smiju biti prisutna više od 2 posebna vozila.

Predloženim Pravilnikom su definirane su i kaznene odredbe za nepoštivanje odredbi istog.

Upravni odjel za komunalne djelatnosti

i mjesnu samoupravu

KLASA: 363-01/16-09/09

URBROJ: 2117-01-03-16-1

Dubrovnik, 20. svibnja 2016.

**GRADONAČELNIK**

**-ovdje-**

PREDMET: **Prijedlog Pravilnika o pretovarnoj zoni**

U cilju uvođenja reda, urednijeg izgleda ulaza u Povijesnu jezgru Grada Dubrovnika kao i smanjenjenja gužvi na Pločama potrebno je donijeti Pravilnik o pretovarno'j zoni kojim se detaljno definiraju uvjeti i način korištenja prostora Pretovarne zone, uz propisane kazne za fizičke i pravne osobe koje postupaju protivno odredbama Pravilnika.

Temeljem prethodno iznesenog predlaže se Gradonačelniku Grada Dubrovnika donijeti slijedeći

**ZAKLJUČAK**

1. Prihvaća se tekst Pravilnika o pretovarnoj zoni i dostavlja se Gradskom vijeću na raspravu i donošenje.
2. Sastavni dio zaključka jest i Pravilnik naveden u točki 1. ovog Zaključka.
3. Izvjestitelj u ovom predmetu biti će Marko Miljanić, pročelnik upravnog odjela za komunalne djelatnosti i mjesnu samoupravu.

Pročelnik

Marko Miljanić, univ.spec.oec

DOSTAVITI:

* Naslov
* Evidencija
* Pismohrana